Βρυξέλλες, 8.02.2005

COM(2005) 30 τελικό

.

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Έκθεση σχετικά με την εφαρμογή του ευρωπαϊκού χάρτη για τις μικρές επιχειρήσεις {SEC(2005) 167} {SEC(2005) 168} {SEC(2005) 169} {SEC(2005) 170}

ΠΙΝΑΚΑΣ ΠΕΡΙΕΧΟΜΕΝΩΝ

1. Μικρεσ επιχειρησεισ: Κλειδι για την ανταγωνιστικοτητα στη διευρυμενη ΕΕ 3

2. Βελτίωση του περιβάλλοντος των μικρών επιχειρήσεων 5

2.1 Κράτη μέλη και Νορβηγία: απτά αποτελέσματα στους τομείς προτεραιότητας του Χάρτη για το τρέχον έτος 5

Εκπαίδευση για την επιχειρηματικότητα – καλλιέργεια επιχειρηματικού πνεύματος στο σχολείο 5

Καλύτερες νομικές ρυθμίσεις – μεγαλύτερη ευκολία συμμόρφωσης για τις μικρές επιχειρήσεις 6

Νομοθεσία περί πτωχεύσεων – διευκόλυνση για μια καινούργια αρχή 7

Αντιμετώπιση των ελλείψεων σε δεξιότητες – μεγαλύτερη προσαρμογή της εκπαίδευσης και της κατάρτισης στις ανάγκες των επιχειρήσεων 8

2.2 Υποψήφιες χώρες: ανάγκη για προώθηση των επιχειρηματικών δεξιοτήτων και βελτίωση του νομικού πλαισίου 9

2.3 Δυτικά Βαλκάνια και Μολδαβία: αποκομίζουν τα οφέλη από τη διαδικασία του Χάρτη 9

2.4 Επιτροπή: ενίσχυση της διάστασης των ΜΜΕ σε όλες τις κοινοτικές πολιτικές 10

Η διάσταση των ΜΜΕ είναι καλύτερα ενσωματωμένη στις δραστηριότητες της ΕΕ... 10

... αλλά χρειάζονται βελτιώσεις για να διευκολυνθεί η συμμετοχή των ΜΜΕ στα προγράμματα της ΕΕ 10

3. Κοινή επιτυχία μέσω της αμοιβαιασ μάθησης 11

Η ανοιχτή μέθοδος συντονισμού αποδίδει καρπούς... 11

...όπως μαρτυρά μια σειρά συγκεκριμένων παραδειγμάτων 11

Οι διασκέψεις με θέμα τον Χάρτη αποτελούν ένα επιτυχημένο βήμα για ανταλλαγές ορθής πρακτικής 12

4. Πορεια προς το στόχο της Λισσαβώνας 12

ΠΑΡΑΡΤΗΜΑ 13

1. Μικρεσ επιχειρησεισ: Κλειδι για την ανταγωνιστικοτητα στη διευρυμενη ΕΕ

Οι μικρές επιχειρήσεις διαδραματίζουν κεντρικό ρόλο στην ευρωπαϊκή οικονομία. Περίπου 25 εκατομμύρια μικρές επιχειρήσεις, που αποτελούν το 99% όλων των επιχειρήσεων, απασχολούν σχεδόν 95 εκατομμύρια άτομα και προσφέρουν το 55% των συνολικών θέσεων εργασίας στον ιδιωτικό τομέα[1]. Οι μικρές επιχειρήσεις έχουν επομένως αποφασιστική σημασία για την ανάπτυξη και την απασχόληση σε ολόκληρη την Ευρώπη.

Αυτές οι μικρές επιχειρήσεις είναι βασική πηγή επιχειρηματικού δυναμισμού και καινοτομίας. Οι αρχηγοί κρατών και κυβερνήσεων προσυπέγραψαν τον ευρωπαϊκό χάρτη για τις μικρές επιχειρήσεις το 2000[2], προκειμένου να δώσουν στις επιχειρήσεις αυτές τη δυνατότητα να διαδραματίσουν στο ακέραιο το ρόλο τους στην επίτευξη του στόχου της Λισσαβώνας, δηλ. να καταστεί η Ευρώπη παγκοσμίως η ανταγωνιστικότερη και δυναμικότερη οικονομία που θα βασίζεται στη γνώση. Ο Χάρτης περιλαμβάνει την αρχή « προτεραιότητα στις μικρές επιχειρήσεις » και αναγνωρίζει ότι οι μικρές επιχειρήσεις αποτελούν τη ραχοκοκαλιά της ευρωπαϊκής οικονομίας και το κλειδί για την ανταγωνιστικότητά μας.

Με βάση την ανοιχτή μέθοδο συντονισμού που εισήγαγε το Ευρωπαϊκό Συμβούλιο της Λισσαβώνας, ο Χάρτης καλεί τα κράτη μέλη και την Επιτροπή να λάβουν μέτρα σε δέκα βασικούς τομείς για να υποστηρίξουν τις μικρές επιχειρήσεις. Συμπληρωματικά προς τον Χάρτη, το πρόγραμμα δράσης για την επιχειρηματικότητα[3] διαλαμβάνει ένα ευρύτερο φάσμα θεμάτων σχετικών με την επιχειρηματικότητα με σκοπό την προώθηση της επιχειρηματικότητας σε ολόκληρη την Ευρώπη. Ο ουσιώδης χαρακτήρας αυτών των μελημάτων υπογραμμίστηκε και πάλι από την ομάδα υψηλού επιπέδου για τη στρατηγική της Λισσαβώνας, της οποίας προεδρεύει ο κ. Wim Kok[4].

Ο Χάρτης επεκτείνεται γεωγραφικά. Μετά την υπογραφή του από τις υποψήφιες για ένταξη χώρες το 2002, ο Χάρτης έχει γίνει ο ακρογωνιαίος λίθος της πολιτικής για τις μικρές επιχειρήσεις στη διευρυμένη Ευρώπη. Το 2003 προσυπέγραψαν τον Χάρτη και οι χώρες των Δυτικών Βαλκανίων, ακολουθούμενες από τη Μολδαβία το 2004. Σήμερα στη διαδικασία του Χάρτη συμμετέχουν 35 χώρες. Με βάση τον ευρωπαϊκό χάρτη για τις μικρές επιχειρήσεις, οι χώρες-εταίροι της Μεσογείου[5] υπέγραψαν τον Οκτώβριο του 2004 τη «Δήλωση της Καζέρτα» σχετικά με τον «Ευρωμεσογειακό χάρτη για τις επιχειρήσεις». Αυτή η σταθερή αύξηση των χωρών που συμμετέχουν, σε εθελοντική βάση, μαρτυρεί την ορμή που έχει αποκτήσει ο Χάρτης συγκεντρώνοντας βασικές πτυχές της πολιτικής που συμβάλλει στη διαμόρφωση του περιβάλλοντος των μικρών επιχειρήσεων.

Με την τακτική διαδικασία εξέτασης του Χάρτη για τον προσδιορισμό και την ανάδειξη της προόδου, στο πλαίσιο της οποίας πραγματοποιούνται διμερείς συσκέψεις με τα κράτη μέλη όπου συμμετέχουν ενεργά οι επιχειρηματικές οργανώσεις, εξασφαλίζεται ότι τα κράτη μέλη παραμένουν ενεργά και συνεχίζουν να ανταποκρίνονται στη δέσμευσή τους για βελτίωση του περιβάλλοντος των μικρών επιχειρήσεων σε διαρκή βάση. Εφαρμόζοντας τον Χάρτη, αρκετές ευρωπαϊκές περιφέρειες εντείνουν επίσης τις προσπάθειές τους για την εκπλήρωση των δεσμεύσεων των κρατών μελών.

Η συμμετοχή των επιχειρηματικών οργανώσεων στη διαδικασία του Χάρτη είναι απολύτως απαραίτητη. Συμβάλλει στη ρεαλιστικότερη προσέγγιση και εξασφαλίζει την τροφοδότηση της Επιτροπής και των κρατών μελών με τα κατάλληλα πορίσματα. Εκτιμάται ιδιαίτερα το μεγάλο ενδιαφέρον που επιδεικνύουν για τον Χάρτη οι επιχειρηματικές οργανώσεις, καθώς και η συμμετοχή και η ενεργός συμβολή τους στην εφαρμογή του.

Οι ορθές πρακτικές που προσδιορίζονται στις ετήσιες εκθέσεις σχετικά με την εφαρμογή του Χάρτη συνιστούν σημαντικό ταμίευμα γνώσεων. Ακριβώς αυτός ο προσδιορισμός, η διάδοση και η ενεργός χρήση αυτών των γνώσεων αντανακλούν την πραγματική προστιθέμενη αξία της διαδικασίας του Χάρτη. Οι ετήσιες διασκέψεις για τον Ευρωπαϊκό Χάρτη με σκοπό την προώθηση και την εξέταση ορθών πρακτικών συμβάλλουν επιτυχώς στη δημιουργία του εναύσματος για πιο αμφίδρομη ανταλλαγή εμπειριών.

Η διαδικασία του Χάρτη έφερε πρόοδο στον τομέα των κοινοτικών πολιτικών που επηρεάζουν τις μικρές αλλά και τις μεσαίες επιχειρήσεις. Συγχρόνως, οι παρεμβάσεις του Εκπροσώπου για τις ΜΜΕ[6] συμβάλλουν επίσης στην ανάπτυξη ομαλότερα συντονισμένης και περισσότερο «ευνοϊκής για τις ΜΜΕ» προσέγγισης σε όλες τις υπηρεσίες της Επιτροπής.

Ο Χάρτης βοηθά στο να στραφεί η προσοχή των ανώτατων πολιτικών ιθυνόντων στην ανάγκη για συνεχή βελτίωση, ακόμη και με την άντληση διδαγμάτων από τις βέλτιστες πρακτικές όλων. Τα νέα κράτη μέλη έχουν επιδείξει ιδιαίτερη έφεση στο να μαθαίνουν από τους άλλους και τα πρώτα αποτελέσματα δείχνουν ότι η προσέγγιση αυτή είναι επιτυχημένη. Ο Χάρτης είναι αποτελεσματικό εργαλείο για τη γεφύρωση των διαφορών στις επιδόσεις μέσα στην ΕΕ, αν και μερικές φορές χρειάζεται πολύς χρόνος για να εκδηλωθεί ο πραγματικός αντίκτυπος στο περιβάλλον των μικρών επιχειρήσεων.

Η Επιτροπή χαιρετίζει τη συνεχιζόμενη υποστήριξη του Ευρωπαϊκού Κοινοβουλίου, της Ευρωπαϊκής Οικονομικής και Κοινωνικής Επιτροπής και της Επιτροπής των Περιφερειών για τη βελτίωση του περιβάλλοντος των μικρών επιχειρήσεων και την εξασφάλιση της πλήρους εφαρμογής του Χάρτη.

* * *

Πρόκειται για την πέμπτη ετήσια έκθεση σχετικά με την εφαρμογή του Χάρτη[7], με βάση τις εθνικές εκθέσεις των χωρών που συμμετέχουν. Παρουσιάζει τη συνοπτική εικόνα των κυριότερων εξελίξεων από το φθινόπωρο του 2003 έως το φθινόπωρο του 2004, αλλά δεν στοχεύει στην ολοκληρωμένη επισκόπηση όλων των υφιστάμενων μέτρων. Απαριθμεί τα πλεονεκτήματα και τις αδυναμίες σε ολόκληρη την ΕΕ και τους γείτονές της, τονίζει τα ελπιδοφόρα εθνικά μέτρα και διατυπώνει συστάσεις για μελλοντικές ενέργειες, ενισχύοντας κατ’ αυτό τον τρόπο την πολιτική υπέρ των μικρών επιχειρήσεων και στηρίζοντας τις προσπάθειες για την επίτευξη του στόχου της Λισσαβώνας.

Η παρούσα έκθεση συμπληρώνεται με βοηθητικά έγγραφα, τα οποία δίνουν μια περιεκτική εικόνα των πρόσφατων μέτρων που έλαβαν για την εφαρμογή του Χάρτη τα κράτη μέλη και η Νορβηγία, οι υποψήφιες χώρες, η Μολδαβία και οι χώρες των Δυτικών Βαλκανίων, καθώς και η Επιτροπή[8].

2. Βελτίωση του περιβάλλοντος των μικρών επιχειρήσεων

Στα βοηθητικά έγγραφα υπάρχουν πλήρη στοιχεία για τις εξελίξεις που αναφέρονται κατωτέρω, καθώς και λεπτομερείς συστάσεις για περαιτέρω ενέργειες.

2.1 Κράτη μέλη και Νορβηγία: απτά αποτελέσματα στους τομείς προτεραιότητας του Χάρτη για το τρέχον έτος

Η εφετινή έκθεση εξετάζει διεξοδικότερα την πρόοδο που σημειώθηκε σε τρεις τομείς προτεραιότητας, οι οποίοι επιλέχθηκαν από τους συνολικά δέκα τομείς του Χάρτη:

- εκπαίδευση για την επιχειρηματικότητα, και ιδίως δευτεροβάθμια εκπαίδευση,

- καλύτερες νομοθετικές ρυθμίσεις, ειδικότερα εκτίμηση του αντίκτυπου και πτωχευτικό δίκαιο, και

- έλλειψη δεξιοτήτων, ιδίως μέτρα για να καλυφθεί η έλλειψη ειδικευμένων τεχνικών και μηχανικών.

Στο παράρτημα εκτίθενται τα διαγράμματα που παρουσιάζουν το σύνολο των μέτρων που έλαβαν τα κράτη μέλη σε αυτούς τους τομείς – επιλέγοντας από μια σειρά προταθέντων χρήσιμων μέτρων.

Εκπαίδευση για την επιχειρηματικότητα – καλλιέργεια επιχειρηματικού πνεύματος στο σχολείο

Οι εξελίξεις δίνουν μια δυναμική εικόνα για την εκπαίδευση σε θέματα επιχειρηματικότητας. Εντούτοις, σε πολλές περιπτώσεις δεν υπάρχει ακόμη ένα συνεκτικό πλαίσιο. Δεδομένου ότι η εκπαίδευση για την επιχειρηματικότητα έχει μια οριζόντια διάσταση, το πρώτο αναγκαίο βήμα είναι η διαμόρφωση επίσημων συνδέσμων μεταξύ των διαφόρων τομέων της δημόσιας διοίκησης, κυρίως των Υπουργείων Οικονομικών και Παιδείας, με στόχο τη χάραξη συνολικής στρατηγικής. Συνεργασία αυτού του είδους υπάρχει ήδη σε αρκετές χώρες, δηλ. στη Γαλλία, τις Κάτω Χώρες, τη Φινλανδία και τη Νορβηγία . Σχετικά μέτρα προς αυτή την κατεύθυνση έλαβαν προσφάτως και μερικά από τα νέα κράτη μέλη, και ιδίως η Λιθουανία .

Το επόμενο βήμα είναι η ανάπτυξη των επιχειρηματικών δεξιοτήτων και στάσεων που θα αναγνωρίζεται ρητά ως χωριστός στόχος στο εθνικό πρόγραμμα σπουδών των σχολείων γενικής και επαγγελματικής κατεύθυνσης στη δευτεροβάθμια εκπαίδευση. Σε αυτό το πλαίσιο, η επιχειρηματικότητα πρέπει να γίνει αντιληπτή με την ευρύτερη έννοιά της, δηλ. όχι μόνο ως μέσο για τη δημιουργία νέων επιχειρήσεων, αλλά και ως γενική νοοτροπία. Μέχρι σήμερα, χώρες όπως η Τσεχική Δημοκρατία, η Ισπανία, η Ιρλανδία, η Πολωνία, η Φινλανδία και η Νορβηγία όπου το επιχειρηματικό πνεύμα αναγνωρίζεται ήδη ρητά στο πρόγραμμα σπουδών της γενικής δευτεροβάθμιας εκπαίδευσης αποτελούν μειοψηφία. Θετικότερα είναι τα παραδείγματα από τον χώρο των επαγγελματικών και τεχνικών σχολείων.

Στις περιπτώσεις που τα σχολεία έχουν μεγάλο βαθμό αυτονομίας, συνιστάται η υποστήριξή τους στην εφαρμογή μέτρων για την προώθηση της εκπαίδευσης στην επιχειρηματικότητα. Αν και υπάρχουν μερικά αξιόλογα παραδείγματα, είναι λιγοστά τα μέτρα που έχουν ληφθεί μέχρι σήμερα για την ενεργό προώθηση του θέματος. Η ανεπαρκής παροχή ειδικευμένης κατάρτισης στο διδακτικό προσωπικό εξακολουθεί να αποτελεί πρόβλημα. Ενδιαφέρουσες εξελίξεις εντοπίζονται στις Κάτω Χώρες , όπου η κυβέρνηση υποστηρίζει πρότυπα προγράμματα σε σχολεία και διαδίδει την ορθή πρακτική, αλλά και στο Ηνωμένο Βασίλειο , το οποίο διαθέτει «ανιχνευτές επιχειρηματικής εκπαίδευσης».

Τα προγράμματα που βασίζονται στη διοίκηση πολύ μικρών εταιρειών ή εικονικών επιχειρήσεων από σπουδαστές πρέπει να αναγνωριστούν και να υποστηριχτούν από τις εκπαιδευτικές αρχές, αλλά και να ενσωματωθούν πληρέστερα στα προγράμματα σπουδών – όπως στην Ιρλανδία – δεδομένου ότι παρέχουν επιμελώς δοκιμασμένες μεθοδολογίες που μπορούν να προσαρμοστούν στις τοπικές συνθήκες. Περίπου 600.000 σπουδαστές στην Ευρώπη συμμετέχουν κάθε χρόνο σε εικονικές επιχειρήσεις που διοικούν οι ίδιοι. Σε όλες τις βαθμίδες της εκπαίδευσης, διάφορες μη κυβερνητικές οργανώσεις προωθούν προγράμματα που βασίζονται σε αυτές τις μεθοδολογίες, και σε πολλές περιπτώσεις στο πλαίσιο δικτύων όπως τα Junior Achievement-Young Enterprise , EUROPEN (επιχειρήσεις πρακτικής εξάσκησης) και JADE . Ένα ενδιαφέρον παράδειγμα υπάρχει στην Αυστρία , όπου γίνεται συστηματική χρήση των επιχειρήσεων πρακτικής εξάσκησης στη δευτεροβάθμια επαγγελματική εκπαίδευση.

Σε μερικές χώρες χρειάζεται ακόμη να ενταθεί η ευαισθητοποίηση για τη σημασία της διδασκαλίας της επιχειρηματικότητας στη δευτεροβάθμια εκπαίδευση. Η χάραξη περαιτέρω μέτρων πολιτικής χρειάζεται ιδιαίτερα στην Κύπρο , την Ουγγαρία και τη Σλοβακία . Στην Πορτογαλία δεν υπάρχουν δημόσιες πρωτοβουλίες για την ενίσχυση της επιχειρηματικότητας στα σχολεία της δευτεροβάθμιας εκπαίδευσης. Περισσότερες προσπάθειες πρέπει να καταβάλει και η Ελλάδα , όπου οι πρωτοβουλίες της κυβέρνησης σε αυτό τον τομέα περιορίζονται σήμερα στη δευτεροβάθμια τεχνική εκπαίδευση.

Καλύτερες νομικές ρυθμίσεις – μεγαλύτερη ευκολία συμμόρφωσης για τις μικρές επιχειρήσεις

Κατά το περασμένο έτος, αρκετές χώρες ξεκίνησαν εκτεταμένα προγράμματα για τη βελτίωση του κανονιστικού περιβάλλοντος των επιχειρήσεων και σχεδόν σε όλα τα κράτη μέλη η εκτίμηση του αντίκτυπου κατέχει πρωτεύουσα θέση στην πολιτική ατζέντα. Σε μεγάλο αριθμό κρατών μελών, οι εκτιμήσεις του αντίκτυπου αποτελούν ήδη αναπόσπαστο μέρος της προπαρασκευής νέων νομοθετημάτων. Στην πράξη, ωστόσο, είναι δύσκολο να εξασφαλιστεί ότι τα αποτελέσματα χρησιμοποιούνται όντως για τη βελτίωση των προτάσεων, ώστε να αποφευχθεί το ενδεχόμενο να μετατραπεί η εκτίμηση σε τυπική διαδικασία.

Οι δυσανάλογα αρνητικές επιπτώσεις για τις μικρές επιχειρήσεις σπανίως αποτελούν αντικείμενο εκτίμησης. Μόνο επτά χώρες πραγματοποιούν δοκιμές για τον αντίκτυπο στις μικρές επιχειρήσεις. Η εξαίρεση των μικρών επιχειρήσεων από ορισμένες κανονιστικές υποχρεώσεις, όπως προτείνει ο Χάρτης, μπορεί επίσης να είναι χρήσιμη για το μετριασμό του φόρτου που βαρύνει τις μικρές επιχειρήσεις. Εντούτοις, λίγες μόνο χώρες επιτρέπουν εξαιρέσεις αυτού του είδους.

Οι Κάτω Χώρες και το Ηνωμένο Βασίλειο πρωτοστατούν στη διενέργεια εκτιμήσεων του αντίκτυπου από σχετικές ρυθμίσεις. Αξιόλογη πρόοδος έχει σημειωθεί επίσης στην Πολωνία . Συνιστάται σε όλα τα κράτη μέλη να χρησιμοποιήσουν τις εκτιμήσεις αντικτύπου ως πρότυπο εργαλείο για να βελτιώσουν την ποιότητα των ρυθμίσεων και να αφαιρέσουν τον διοικητικό φόρτο.

Ενθαρρύνεται η στενότερη συνεργασία μεταξύ των διαφόρων κρατικών υπηρεσιών. Ο συντονισμός του έργου της εκτίμησης του αντίκτυπου και της παρακολούθησης μπορεί να πραγματοποιηθεί επιτυχώς μέσω μιας οριζόντιας μονάδας του ίδιου του κράτους, και αυτό συμβαίνει ήδη σε πολλά κράτη μέλη. Η εισαγωγή διαδικασιών ηλεκτρονικής διακυβέρνησης, π.χ. στην Εσθονία και τη Λεττονία , έχει βοηθήσει στις διαβουλεύσεις με τους ενδιαφερόμενους φορείς κατά τα πρώτα στάδια της σύνταξης νομοθετικών προτάσεων και της διενέργειας εκτιμήσεων αντικτύπου, και συνιστάται σε όλους.

Μολονότι έχει σημειωθεί αξιόλογη πρόοδος στη χρήση της εκτίμησης αντικτύπου σε πολλές χώρες, η Γαλλία, η Πορτογαλία, η Σλοβενία και η Σλοβακία χρειάζεται να εντείνουν τις προσπάθειές τους σε αυτό τον τομέα. Σε ορισμένες χώρες, π.χ. Πολωνία , το χρονικό διάστημα των διαβουλεύσεων με τους ενδιαφερόμενους φορείς είναι εξαιρετικά μικρό και δεν αφήνει περιθώρια για να διαμορφωθεί μια επαρκώς τεκμηριωμένη άποψη για τον αντίκτυπο στις επιχειρήσεις.

Νομοθεσία περί πτωχεύσεων – διευκόλυνση για μια καινούργια αρχή

Οι υπερβολικά αυστηρές νομικές συνέπειες της πτώχευσης και οι περίπλοκες διαδικασίες πτώχευσης μπορεί να παρεμποδίσουν την επιχειρηματικότητα. Ως εκ τούτου, οι χρονοβόρες και δαπανηρές διαδικασίες πτώχευσης πρέπει να αναθεωρηθούν ή να δώσουν τη θέση τους σε νέους νόμους που θα στοχεύουν στις ταχείες, χαμηλού κόστους, προσιτές, βελτιωμένες και προβλέψιμες διαδικασίες. Οι επιχειρηματίες που χρεοκοπούν, συνήθως τα καταφέρνουν καλύτερα στο επόμενο εγχείρημά τους. Εάν δίνεται στους χωρίς δόλο πτωχεύσαντες η δυνατότητα να προσπαθήσουν και πάλι, αυτό θα συμβάλλει θετικά στην οικονομική ανάπτυξη. Το νέο ξεκίνημα πρέπει, επομένως, να γίνει ευκολότερο για τους έντιμους επιχειρηματίες.

Κατά τη διάρκεια του προηγούμενου έτους, τα μισά κράτη μέλη αναθεώρησαν την εθνική τους νομοθεσία περί πτωχεύσεων ή ξεκίνησαν τη σχετική διαδικασία. Ενδιαφέρον πρόσφατο παράδειγμα είναι η Ισπανία , η οποία βελτίωσε ουσιωδώς την περί αφερεγγυότητας νομοθεσία της. Όσον αφορά τις διαδικασίες εξυγίανσης και αναδιάρθρωσης που στοχεύουν στην επιβίωση και τη συνέχιση της λειτουργίας βιώσιμων επιχειρήσεων, δεν υπάρχουν σε όλες τις χώρες, ενώ και εκεί που υπάρχουν συνήθως χρειάζονται βελτίωση. Ο νέος γαλλικός νόμος περί εξυγίανσης επιχειρήσεων, που στοχεύει στον έγκαιρο εντοπισμό των οικονομικών δυσχερειών και προωθεί τη δεύτερη ευκαιρία, καθώς και το ολλανδικό πρόγραμμα για Aναδιαπραγμάτευση χρεών για επιχειρηματίες , που στοχεύει στον εκσυγχρονισμό της διαδικασίας εξωδικαστικής ρύθμισης των οφειλών, αποτελούν πρόσφατες και πολλά υποσχόμενες εξελίξεις.

Η έγκαιρη λήψη μέτρων μπορεί να αυξήσει αισθητά τις πιθανότητες εξυγίανσης μιας επιχείρησης που αντιμετωπίζει οικονομικές δυσκολίες. Για να αυξηθούν οι πιθανότητες εξυγίανσης, πρέπει να παρέχονται στους επιχειρηματίες που αντιμετωπίζουν οικονομικές δυσκολίες συμβουλές με χαμηλό κόστος – όπως συμβαίνει στο Κέντρο αντιμετώπισης δυσχερειών για αυτοαπασχολούμενους και μικρές επιχειρήσεις στην περιφέρεια Βρυξελλών-Πρωτεύουσας στο Βέλγιο και στη Φωνή των επιχειρηματιών στις Κάτω Χώρες . Η συνεχής υποστήριξη από επιχειρηματικούς συνεταίρους, χρηματοδότες, πιστωτές και άλλους ενδιαφερόμενους μπορεί να βοηθήσει τον επιχειρηματία που αντιμετωπίζει πρόβλημα να αποφύγει την άσκοπη έξοδο από την αγορά και πρέπει να ενθαρρυνθεί. Για να αμβλυνθεί το στίγμα της αποτυχίας, η στάση των δημόσιων αρχών απέναντι στην πτώχευση πρέπει γενικά να είναι περισσότερο προορατική ώστε να ενθαρρύνεται η προληπτική δράση παρά να επιβάλλονται ποινικές ρήτρες για καθυστέρηση εργασιών.

Αν και έχουν ληφθεί αρκετά νέα μέτρα για τη βελτίωση των διαδικασιών πτώχευσης και αναδιάρθρωσης και για την προώθηση του νέου ξεκινήματος, σε ορισμένες χώρες χρειάζονται περισσότερες ενέργειες. Π.χ., δεν έχει σημειωθεί καμία πρόοδος σε αυτό τον τομέα στην Ελλάδα , ενώ δεν υπάρχουν μηχανισμοί έγκαιρης προειδοποίησης στο Λουξεμβούργο . Επί πλέον, οι διαδικασίες πτώχευσης που εστιάζουν στην εκκαθάριση στη Σλοβακία και οι διαδικασίες αναδιάρθρωσης στην Πολωνία είναι ακόμη δαπανηρές και περίπλοκες. Αν και έχει σημειωθεί πρόοδος, μερικές φορές η στόχευση των μέτρων που λαμβάνονται δεν συνάδει με τις συστάσεις του προγράμματος βέλτιστης διαδικασίας με θέμα «Αναδιάρθρωση, πτώχευση και νέο επιχειρηματικό ξεκίνημα». Για παράδειγμα, στην Τσεχική Δημοκρατία και την Πορτογαλία , οι αναθεωρημένοι νόμοι περί αφερεγγυότητας θα ενισχύσουν τη θέση των πιστωτών, θέτοντας κατ’ αυτό τον τρόπο σε κίνδυνο τα νέα χαρακτηριστικά που εισήχθησαν για να προωθηθεί η συνέχιση της λειτουργίας των βιώσιμων επιχειρήσεων.

Αντιμετώπιση των ελλείψεων σε δεξιότητες – μεγαλύτερη προσαρμογή της εκπαίδευσης και της κατάρτισης στις ανάγκες των επιχειρήσεων

Οι περισσότερες χώρες παρακολουθούν τις τρέχουσες και τις μελλοντικές ανάγκες σε δεξιότητες με ολοένα και πιο συστηματικές διαδικασίες και σε συνεργασία με άλλους ενδιαφερόμενους φορείς, όπως είναι ο επιχειρηματικός κόσμος, οι κοινωνικοί εταίροι, οι περιφερειακές και κλαδικές οργανώσεις. Μερικές χώρες με παραδοσιακούς δεσμούς μεταξύ των πανεπιστημίων και των επιχειρήσεων, όπως η Σουηδία , έχουν θεσπίσει θεσμικό πλαίσιο για αυτή τη συνεργασία. Άλλες χώρες διευκολύνουν αυτούς τους δεσμούς με χρηματοδότηση, έρευνες, κλαδικές πρωτοβουλίες ή προγράμματα συνδυασμού της φοίτησης σε σχολείο της δευτεροβάθμιας εκπαίδευσης με εργασιακή κατάρτιση, όπως συμβαίνει στην Ιταλία .

Χάρη στην τακτική παρακολούθηση των δεξιοτήτων, τα κράτη μέλη αναθεωρούν σταδιακά τις πολιτικές τους για την εκπαίδευση και την κατάρτιση και τις προσαρμόζουν καλύτερα στις τρέχουσες και στις προβλεπόμενες διαρθρωτικές αλλαγές στην αγορά εργασίας. Η συμμετοχή όλων των εταίρων, και ιδίως των επιχειρήσεων, στη διαμόρφωση και τον καθορισμό της ύλης των μαθημάτων της εκπαίδευσης και της επαγγελματικής κατάρτισης πρέπει να συνεχιστεί και να ενταθεί. Τα συστήματα μαθητείας ανανεώνονται και γίνονται ελκυστικότερα, π.χ. στη Γαλλία , και επίσης προσαρμόζονται καλύτερα στις ανάγκες της αγοράς, όπως στην Αυστρία . Επί πλέον, η τεχνική εκπαίδευση ενισχύεται και η άτυπη εκπαίδευση αναγνωρίζεται επισήμως σε ολοένα μεγαλύτερο βαθμό.

Η σημασία της διά βίου μάθησης τονίζεται συχνά, αν και είναι λίγες οι χώρες που αποτυπώνουν ένα ολοκληρωμένο σύστημα για την προαγωγή της. Οι νέες δυνατότητες μάθησης, π.χ. ηλεκτρονική μάθηση και ομαδοποίηση της παρεχόμενης κατάρτισης, διερευνώνται σε λίγες μόνο χώρες, όπως η Ιρλανδία, η Σλοβενία και το Ηνωμένο Βασίλειο . Πρέπει να αυξηθούν τόσο οι δημόσιες όσο και οι ιδιωτικές επενδύσεις για την ανάπτυξη νευραλγικών ικανοτήτων των ανθρώπων καθ’ όλη τη διάρκεια του βίου.

Η καθοδήγηση και η ευαισθητοποίηση μπορούν να βοηθήσουν στη βελτίωση της εικόνας ορισμένων επαγγελμάτων και να στρέψουν τους νέους σε υποσχόμενες σταδιοδρομίες με σοβαρές μελλοντικές προοπτικές, όπως η εφαρμοσμένη μηχανική και άλλες ειδικεύσεις στις τεχνολογικές επιστήμες και στις τεχνολογίες πληροφοριών και επικοινωνιών. Τα κράτη μέλη, όπως και οι επιχειρηματικές και επαγγελματικές οργανώσεις αντιμετωπίζουν αυτό το θέμα σε όλο και μεγαλύτερο βαθμό με την πληροφόρηση και τον επαγγελματικό προσανατολισμό, σχετικές τηλεοπτικές εκπομπές και εκπαιδευτικά εργαστήρια επιστημών. Στις ενδιαφέρουσες πρόσφατες εξελίξεις περιλαμβάνονται οι πρωτοβουλίες κλαδικών οργανώσεων στη Γερμανία και την Ιρλανδία .

Στους τομείς με περιθώρια βελτίωσης περιλαμβάνεται μεταξύ άλλων η παρακολούθηση των δεξιοτήτων σε ομοσπονδιακό και περιφερειακό επίπεδο στο Βέλγιο προκειμένου να εξασφαλιστεί μεγαλύτερη κινητικότητα ανάμεσα στις περιφέρειες της χώρας. Η Τσεχική Δημοκρατία, η Ελλάδα και η Σλοβακία πρέπει να αναπτύξουν τους δεσμούς μεταξύ πανεπιστημίων και επιχειρήσεων, ενώ η Ιταλία μπορεί να εντείνει τις προσπάθειές της για την υποστήριξη της εξειδικευμένης κατάρτισης στις επιχειρήσεις.

2.2 Υποψήφιες χώρες: ανάγκη για προώθηση των επιχειρηματικών δεξιοτήτων και βελτίωση του νομικού πλαισίου

Το κύριο μέλημα για τις υποψήφιες χώρες είναι η βελτίωση των ανταγωνιστικών επιδόσεων των επιχειρήσεών τους. Για τη Βουλγαρία και τη Ρουμανία , το όλο εγχείρημα περιλαμβάνει και τη βελτίωση του νομικού πλαισίου, καθώς και τη διευκόλυνση της σύστασης και της ανάπτυξης νέων επιχειρήσεων.

Ενώ η διαδικασία εκτίμησης του αντίκτυπου στις επιχειρήσεις πρέπει να ενισχυθεί ακόμη περισσότερο στη Ρουμανία και την Τουρκία , η Βουλγαρία έχει σημειώσει αξιόλογη πρόοδο σε αυτό τον τομέα. Όσον αφορά τη βελτίωση της διαθεσιμότητας δεξιοτήτων, είναι λίγα τα αξιόλογα μέτρα που μπορούν να αναφερθούν. Ωστόσο, χρειάζονται πρόσθετες προσπάθειες για την παροχή της διά βίου κατάρτισης και επαρκής προσφορά δεξιοτήτων που θα είναι προσαρμοσμένες στις ανάγκες των μικρών επιχειρήσεων.

2.3 Δυτικά Βαλκάνια και Μολδαβία: αποκομίζουν τα οφέλη από τη διαδικασία του Χάρτη

Η διαδικασία του Χάρτη βρήκε γόνιμο έδαφος στις χώρες των Δυτικών Βαλκανίων και στη Μολδαβία. Χρειάζονται περισσότερες προσπάθειες στη Βοσνία-Ερζεγοβίνη και στο Κοσσυφοπέδιο για να αντληθούν όλα τα οφέλη που απορρέουν από τον Χάρτη. Ο Χάρτης συμβάλλει επίσης καίρια στην αξιολόγηση της Επιτροπής όσον αφορά τις αιτήσεις της Κροατίας και της Πρώην Γιουγκοσλαβικής Δημοκρατίας της Μακεδονίας για ένταξη στην ΕΕ.

Η μεγαλύτερη πρόοδος έχει σημειωθεί στον τομέα της φθηνότερης και ταχύτερης σύστασης επιχειρήσεων, ενώ αρκετές χώρες – ειδικότερα η Σερβία, το Κοσσυφοπέδιο, η Μολδαβία και η Βοσνία-Ερζεγοβίνη – επισπεύδουν τη διαδικασία και εισάγουν την απαιτούμενη νομοθεσία. Ωστόσο, μόνο η Μολδαβία διαθέτει σύστημα ενιαίας εξυπηρέτησης. Σε όλες τις χώρες υπάρχει κάποια μορφή εκπαίδευσης και κατάρτισης στην επιχειρηματικότητα, αλλά παραμένει προαιρετική δραστηριότητα, εκτός του επίσημου προγράμματος διδασκαλίας. Η μεταρρύθμιση του κανονιστικού πλαισίου βρίσκεται σε εξέλιξη στις περισσότερες χώρες. Μέχρι στιγμής, είναι πολύ λίγες οι χώρες που έχουν θεσπίσει κανόνες για τις εκτιμήσεις αντικτύπου ή σχεδιάζουν σχετικές ρυθμίσεις.

2.4 Επιτροπή: ενίσχυση της διάστασης των ΜΜΕ σε όλες τις κοινοτικές πολιτικές

Η διάσταση των ΜΜΕ είναι καλύτερα ενσωματωμένη στις δραστηριότητες της ΕΕ...

Η διάσταση των ΜΜΕ ενσωματώνεται όλο και πιο πολύ στις περισσότερες δραστηριότητες της Ευρωπαϊκής Ένωσης. Υπάρχουν πολυάριθμα προγράμματα και πρωτοβουλίες που έχουν σχεδιαστεί για τις ΜΜΕ ή ωφελούν κατά κύριο λόγο τις ΜΜΕ, γεγονός που δείχνει ότι η εφαρμογή του Χάρτη παρουσιάζει ικανοποιητική πρόοδο.

Το πολυετές πρόγραμμα για τις επιχειρήσεις και την επιχειρηματικότητα, και ιδίως για τις ΜΜΕ[9], με την αυξημένη συνεισφορά του στα χρηματοδοτικά μέσα και τα αποτελέσματα των προσφάτως ολοκληρωθέντων σχεδίων του για τη βέλτιστη διαδικασία[10], εξακολουθεί να συμβάλλει επιτυχώς στη βελτίωση του επιχειρηματικού περιβάλλοντος για τις ΜΜΕ. Στο πλαίσιο του σχεδίου δράσης για την επιχειρηματικότητα, η Επιτροπή σημειώνει αξιόλογη πρόοδο στην εφαρμογή των κύριων μέτρων του.

Επί πλέον, η Επιτροπή έχει υλοποιήσει αρκετά προγράμματα υποστήριξης που ωφελούν άμεσα ή έμμεσα τις ΜΜΕ. Τα διαρθρωτικά ταμεία αποτελούν το σημαντικότερο πρόγραμμα για τις ΜΜΕ, με δυνατότητα πρόσβασης σε περιφερειακό και τοπικό επίπεδο. Έχει δοθεί επίσης έμφαση στις ΜΜΕ στον τομέα της έρευνας, με τον καθορισμό σαφούς στόχου όσον αφορά τη συμμετοχή των ΜΜΕ. Πολλά ακόμη προγράμματα έχουν προσαρμοστεί στις ανάγκες των ΜΜΕ, π.χ. στους τομείς του περιβάλλοντος, της ενέργειας, της κατάρτισης και της διεθνοποίησης. Άλλες πολιτικές, όπως η πολιτική ανταγωνισμού και η εμπορική πολιτική, έχουν επίσης λάβει υπόψη την ιδιαίτερη κατάσταση των ΜΜΕ.

... αλλά χρειάζονται βελτιώσεις για να διευκολυνθεί η συμμετοχή των ΜΜΕ στα προγράμματα της ΕΕ

Οι βελτιώσεις παραμένουν πάντοτε ζητούμενο προκειμένου να διευκολυνθεί η συμμετοχή των ΜΜΕ στα προγράμματα της ΕΕ. Οι διαδικασίες συνήθως δεν είναι προσαρμοσμένες για τις ΜΜΕ, είτε από την άποψη των διοικητικού χαρακτήρα απαιτήσεων είτε από την άποψη του χρόνου που διαρκεί η αξιολόγηση σχεδίων. Για να διευκολυνθεί η συμμετοχή των ΜΜΕ προβλέπονται πρόσθετα μέτρα, στα οποία περιλαμβάνεται η ανάδειξη του θέματος σε πολιτική προτεραιότητα και η διευκόλυνση της συμμετοχής των ΜΜΕ, ειδικότερα όσον αφορά τη διαδικασία επιλογής και τη διαχείριση των προγραμμάτων. Πρέπει επίσης να ενισχυθεί η παροχή πληροφοριών και υποστήριξης στις ΜΜΕ, ιδίως μέσω δικτύων της Επιτροπής όπως τα Ευρωπαϊκά Κέντρα Πληροφόρησης και τα Κέντρα Αναδιανομής Καινοτομίας, ενώ και η συνάφεια των προγραμμάτων της ΕΕ με τις ανάγκες των ΜΜΕ πρέπει να αξιολογείται συστηματικά.

Όσον αφορά τη νομοθεσία και τον αντίκτυπό της στις ΜΜΕ, η πρόοδος στον τομέα των διαδικασιών εκτίμησης του αντίκτυπου έχει φέρει ενθαρρυντικά αποτελέσματα. Αυτό είχε ως αποτέλεσμα την καλύτερα τεκμηριωμένη χάραξη πολιτικής και τον πολλαπλασιασμό των διαβουλεύσεων. Η κατάσταση των ΜΜΕ έχει ληφθεί υπόψη στη νομοθεσία που ενέκρινε ή πρότεινε η Επιτροπή. Αυτό συνέβαλε σε μερικές περιπτώσεις στην πρόβλεψη εξαιρέσεων ή προσαρμοσμένων απαιτήσεων για τις μικρές επιχειρήσεις, π.χ. μειωμένα τέλη και εξατομικευμένη διοικητική βοήθεια στον τομέα των φαρμακευτικών προϊόντων. Στην παρούσα φάση η Επιτροπή βελτιώνει και απλοποιεί τις εσωτερικές κατευθυντήριες γραμμές της για την εκτίμηση αντικτύπου με στόχο την καλύτερη εκτίμηση του αντίκτυπου, π.χ. στην ανταγωνιστικότητα των επιχειρήσεων.

3. Κοινή επιτυχία μέσω της αμοιβαιασ μάθησης

Η ανοιχτή μέθοδος συντονισμού αποδίδει καρπούς...

Η διαδικασία του Χάρτη έχει αποδειχθεί πολύ αποτελεσματική στον εντοπισμό των τομέων όπου τα κράτη μέλη έχουν σημειώσει πρόοδο όσον αφορά την προώθηση των μικρών επιχειρήσεων. Παρέχει επίσης πολύτιμες πληροφορίες για τους τομείς στους οποίους χρειάζονται περισσότερα μέτρα. Τα κράτη μέλη έχουν καταβάλει προσπάθειες για την εφαρμογή μέτρων σε όλους τους τομείς που προβλέπει ο Χάρτης, αλλά έχουν διαφορετικές προτεραιότητες και ειδικεύονται σε διαφορετικούς τομείς.

Οι εκθέσεις για τα σχέδια βέλτιστης διαδικασίας αποτελούν ακόμη μία πολύτιμη πηγή συστάσεων και παραδειγμάτων ορθών, δοκιμασμένων πρακτικών. Η Επιτροπή, μαζί με εμπειρογνώμονες των κρατών μελών, έχει ασχοληθεί με αρκετά σχέδια βέλτιστης διαδικασίας από το 2001, τα οποία απέδωσαν παραδείγματα ορθής πρακτικής, συμπεράσματα και συστάσεις. Στο εξής, προέχει να ληφθούν μέτρα βάσει των συμπερασμάτων και των συστάσεων αυτών.

...όπως μαρτυρά μια σειρά συγκεκριμένων παραδειγμάτων

Για τρίτη φορά, ακόμη περισσότερα κράτη μέλη άντλησαν έμπνευση από μέτρα που αναπτύχθηκαν σε άλλα κράτη μέλη και από τις συστάσεις των σχεδίων βέλτιστης διαδικασίας. Κατ’ αυτό τον τρόπο, τα κράτη μέλη επωφελήθηκαν αμοιβαία από τα πλεονεκτήματά τους.

Για παράδειγμα, το σχέδιο βέλτιστης διαδικασίας για την «Εκπαίδευση για την επιχειρηματικότητα» έχει συμβάλει στις πρόσφατες θετικές εξελίξεις στην Εσθονία, τη Λιθουανία και τη Νορβηγία . Κατά τις προετοιμασίες για το διευρυμένο πρόγραμμα επιχειρηματικότητας στη Σουηδία , το σχέδιο βέλτιστης διαδικασίας μαζί με το σχέδιο δράσης της Επιτροπής για την επιχειρηματικότητα και τις εθνικές εκθέσεις άλλων χωρών για τον Χάρτη, ιδίως της Ισπανίας και της Φινλανδίας , αποτέλεσαν πηγή έμπνευσης.

Το σχέδιο βέλτιστης διαδικασίας με θέμα «Αναδιάρθρωση, πτώχευση και νέο επιχειρηματικό ξεκίνημα» υπήρξε επίσης πηγή έμπνευσης για αρκετές χώρες. Η Κύπρος, η Λεττονία, η Ουγγαρία και η Νορβηγία αναφέρουν ότι έλαβαν υπόψη τις συστάσεις του σχεδίου όταν αναθεώρησαν τη νομοθεσία τους.

Στην Ισπανία , πριν ξεκινήσει τη λειτουργία του ο νέος οργανισμός που θα αναλάβει την εκτίμηση του αντίκτυπου των διαφόρων ρυθμίσεων, οι εκτιμήσεις αντικτύπου διενεργούνται με βάση τις κατευθυντήριες γραμμές αξιολόγησης που εφαρμόζονται σε άλλα κράτη μέλη. Η Βουλγαρία εκπόνησε μια μεθοδολογία για την εκτίμηση του αντίκτυπου λαμβάνοντας υπόψη τη σχετική εμπειρία των Κάτω Χωρών και της Σλοβακίας .

Μερικές χώρες έχουν μεριμνήσει ιδιαίτερα για να εξασφαλίσουν πρακτικό αντίκρισμα από τις συστάσεις του Χάρτη και τα αποτελέσματα των σχεδίων βέλτιστης διαδικασίας. Η Μάλτα δημοσιεύει ετήσιο σχέδιο δράσης, στο οποίο περιγράφονται εν συντομία οι πρωτοβουλίες για καθέναν από τους δέκα τομείς του Χάρτη και ορίζονται οι σχετικοί ποσοτικοποιήσιμοι στόχοι που παρακολουθούνται και καταγράφονται σε πίνακα αποτελεσμάτων. Για τις πρωτοβουλίες διεξάγεται διάλογος με όλους τους βασικούς φορείς στο πλαίσιο εθνικής διάσκεψης και τριών συνεδριάσεων του Κοινοβουλίου.

Όσον αφορά άλλες χώρες, όπως η Δανία και η Γαλλία , φαίνεται ακόμη να υπάρχει περιθώριο για βελτίωση των μετέπειτα ενεργειών προκειμένου να επωφελούνται περισσότερο από την όλη διαδικασία.

Οι διασκέψεις με θέμα τον Χάρτη αποτελούν ένα επιτυχημένο βήμα για ανταλλαγές ορθής πρακτικής

Η Επιτροπή εξακολουθεί να βελτιώνει τη διάδοση των εντοπιζόμενων ορθών πρακτικών. Η διάσκεψη για τον Χάρτη που πραγματοποιήθηκε στο Δουβλίνο τον Ιούνιο του 2004 αποτέλεσε ένα επιτυχημένο βήμα για την ανταλλαγή των ορθών πρακτικών που προσδιορίστηκαν στις τελευταίες εκθέσεις σχετικά με τον Χάρτη. Η επόμενη διάσκεψη για τον Χάρτη θα πραγματοποιηθεί στο Λουξεμβούργο, στις 15-16 Ιουνίου 2005. Επί πλέον, οι εθνικές διασκέψεις για τον Χάρτη, π.χ. στη Μάλτα, συμβάλλουν περαιτέρω στη διατήρηση του θέματος των μικρών επιχειρήσεων στην πρώτη σειρά των προτεραιοτήτων.

4. Πορεια προς το στόχο της Λισσαβώνας

Η Ευρώπη έχει ακόμη να διανύσει μακρύ δρόμο για να επιτύχει το στόχο της Λισσαβώνας για το 2010. Η σχετική πρόοδος εξαρτάται σε μεγάλο βαθμό από την επιτυχία στις προσπάθειές μας να δώσουμε ώθηση στην επιχειρηματικότητα και στις μικρές επιχειρήσεις. Χρειαζόμαστε ένα περιβάλλον όπου οι μικρές επιχειρήσεις δεν θα παλεύουν με τη γραφειοκρατία και οι άνθρωποι με επιχειρηματικό πνεύμα θα μπορούν να μετατρέπουν τις ιδέες τους σε επιχειρήσεις. Η έκθεση Kok, η οποία υποβλήθηκε τον προηγούμενο Νοέμβριο ως συμβολή στην ενδιάμεση επανεξέταση της στρατηγικής της Λισσαβώνας, επέμεινε στην ανάγκη να διαμορφωθεί το κατάλληλο κλίμα για τους επιχειρηματίες ώστε να καταστεί η Ευρώπη πιο ανταγωνιστική.

Οι εκθέσεις προόδου σχετικά με το σχέδιο δράσης για την επιχειρηματικότητα θα συνδεθούν με το μηχανισμό υποβολής εκθέσεων για τον Χάρτη. Εάν γίνει ένα περαιτέρω βήμα με την αναθεώρηση του Χάρτη ώστε να συμπεριληφθούν τα σχετικά με την επιχειρηματικότητα θέματα που αντιμετωπίζονται με το σχέδιο δράσης, αυτό θα είναι χρήσιμο για την περαιτέρω βελτίωση των σχετικών εκθέσεων, όπως είχε προτείνει και το Συμβούλιο Ανταγωνιστικότητας το Μάρτιο του 2004. Με στόχο τη μεγαλύτερη πρόοδο στην πορεία προς το στόχο της Λισσαβώνας, η Επιτροπή θα εξετάσει τον Χάρτη με γνώμονα τις προτεραιότητες του σχεδίου δράσης και την εμπειρία που αποκτήθηκε κατά τη διάρκεια σχεδόν πέντε ετών εφαρμογής του Χάρτη, και στη συνέχεια θα υποβάλει σχετική πρόταση.

ΠΑΡΑΡΤΗΜΑ

Τα κράτη μέλη κλήθηκαν να απαντήσουν σε μια σειρά ερωτημάτων που σχετίζονται με τους τομείς προτεραιότητας της έκθεσης του 2005, με βάση κυρίως τις συστάσεις των σχετικών σχεδίων βέλτιστης διαδικασίας. Τα διαγράμματα παρουσιάζουν το συνολικό αριθμό των μέτρων, τα οποία επιλέχθηκαν μέσα από τα προταθέντα χρήσιμα μέτρα. Οι πλήρεις πίνακες, με βάση τις απαντήσεις των κρατών μελών, περιλαμβάνονται στην έκθεση σχετικά με τις δραστηριότητες στα κράτη μέλη, SEC(2005)167; SEC(2005)168; SEC(2005)169; SEC(2005)170, ως πίνακες 1-4.

[pic]

* Βάσει στοιχείων που αφορούν μόνον το ομόσπονδο κρατίδιο της Βάδης-Βιρτεμβέργης. Η κατάσταση διαφέρει από το ένα ομόσπονδο κρατίδιο στο άλλο.

[pic]

[pic]

[pic]

ΣΗΜ.: Ο αριθμός των εξεταζόμενων μέτρων διαφέρει ανάλογα με τον τομέα. Ο μέγιστος αριθμός μέτρων σε κάθε διάγραμμα εμφαίνεται αριστερά στην κλίμακα.

[1] «Ευρώπη», όπου περιλαμβάνονται η ΕΕ-25 + 3 υποψήφιες χώρες + Ισλανδία, Λιχτενστάιν, Νορβηγία και Ελβετία. Πηγή: Παρατηρητήριο των ευρωπαϊκών ΜΜΕ, 2003/7.

[2] http://europa.eu.int/comm/enterprise/enterprise_policy/charter/index.htm

[3] COM(2004) 70 τελικό της 11.2.2004

[4] http://europa.eu.int/comm/lisbon_strategy/group/index_en.html

[5] Μαρόκο, Αλγερία, Τυνησία, Αίγυπτος, Ιορδανία, Ισραήλ, Παλαιστινιακή Αρχή, Λίβανος και Συρία

[6] Ο Εκπρόσωπος για τις ΜΜΕ είναι υπάλληλος των υπηρεσιών της Επιτροπής, ο οποίος διορίστηκε στη θέση αυτή το Δεκέμβριο του 2001 με σκοπό να εντείνει τις ανταλλαγές με τις μικρομεσαίες επιχειρήσεις – ΜΜΕ – και τους φορείς εκπροσώπησής τους και να εξασφαλίσει την κατάλληλη αντιμετώπιση των αναγκών των ΜΜΕ στο πλαίσιο όλων των πολιτικών, των προγραμμάτων και των νομοθετημάτων της ΕΕ.

[7] Προηγούμενες εκθέσεις: COM(2001) 122 τελικό της 7.3.2001, COM(2002) 68 τελικό της 6.2.2002, COM(2003) 21 τελικό της 21.1.2003, COM(2004) 64 τελικό της 11.2.2004.

[8] SEC(2005) 167, SEC(2005) 168, SEC(2005) 169, SEC(2005) 170.

[9] Απόφαση του Συμβουλίου 2000/819/ΕΚ της 20ής Δεκεμβρίου 2000, ΕΕ L 333 της 29.12.2000, σ. 84.

[10] Στο πλαίσιο του πολυετούς προγράμματος, η βέλτιστη διαδικασία, με την ανοιχτή μέθοδο συντονισμού, παρέχει ένα πλαίσιο για την υποστήριξη των προσπαθειών των κρατών μελών να εντοπίσουν και να ανταλλάξουν τις καλύτερες πρακτικές σε ένα μικρό αριθμό συγκεκριμένων τομέων που έχουν ιδιαίτερη σημασία για τις επιχειρήσεις, συμβάλλοντας κατ’ αυτό τον τρόπο και στην εφαρμογή του Χάρτη.